**OBRAZLOŽENJE**

**ZAKONA O IZMJENAMA I DOPUNAMA**

**ZAKONA O BUDŽETIMA U FEDERACIJI BOSNE I HERCEGOVINE**

**I. USTAVNI OSNOV ZA DONOŠENJE**

Ustavni osnov za donošenje ovog zakona sadržan je u odredbi III. člana 1. tačke c) i g), koji je izmijenjen amandmanima VIII, LXXXIX i CVI i odredbi IV. A. člana 20. (1) d) Ustava Federacije Bosne i Hercegovine, prema kojima je u isključivoj nadležnosti Federacije donošenje propisa o finansijama i finansijskim institucijama Federacije i fiskalna politika Federacije kao i finansiranje djelatnosti federalnih vlasti, ustanova i institucija koje federalne vlasti osnivaju, a Parlament Federacije Bosne i Hercegovine je, uz ostale nadležnosti predviđene Ustavom, odgovoran za donošenje zakona o vršenju dužnosti federalne vlasti.

**II. RAZLOZI ZA DONOŠENJE**

Kao glavni razlog za donošenje izmjena i dopuna zakona je uvođenje programskog budžetiranja, jačanje organizacionih okvira, razvoj detaljne strukture budžetskih korisnika, definiranje ciljeva pojedinačnih programa, kao i osiguranje budžeta na osnovu rezultata vladinih politika i gornje granice rashoda kako je navedeno u Dokumentu okvirnog budžeta.

**III. OBRAZLOŽENJE PREDLOŽENIH DOPUNA**

**Članom 1.** zakona u članu 2. definirani elementi programske klasifikacije, a brisane i mijenjane postojeće definicije koje nisu u skladu s novim pristupom programskom budžetiranju.

**Članom 2.** zakona dopunjuje se naslov Poglavlja III.

**Članom 3.** zakona izmijenjen član 10., kojim se propisuje sadržaj budžeta u skladu sa budžetskim klasifikacijama (programskoj, ekonomskoj, organizacionoj, funkcionalnoj i fondovskoj), a sve u skladu sa planskim aktima, ciljevima i zadacima iz strateških dokumenata budžetskih korisnika, te višegodišnjim kapitalnim ulaganjima iz programa javnih investicija.

**Članom 4.** zakona u članu 12. izvršeno je usklađivanje finansijskog plana, odnosno programske strukture vanbudžetskih fondova s novim pristupom programskom budžetiranju.

**Članom 5.** zakona izmijenjen član 13., kojim se propisuje finansijski zahtjev budžetskih korisnika (u odnosu na raniji finansijski plan budžetskih korisnika), a koji sadrži programske informacije u skladu sa planskim aktima, ciljevima i zadacima iz strateških dokumenata budžetskih korisnika.

**Članom 6.** zakona u članu 14. iza riječi: „finansijskog plana“ dodaje se zarez i riječi: „odnosno finansijskog zahtjeva“, te se dodaje novi stav 2., kojim se propisuje da se budžet priprema, usvaja i izvršava po programskoj klasifikaciji.

**Članom 7.** zakonadopunjuje se naslov Poglavlja IV.

**Članom 8.** zakona u članu 15. izmijenjeni su određeni rokovi u budžetskom kalendaru kako bi se dalo više vremena budžetskim korisnicima za pripremu i dostavu finansijskih zahtjeva Ministarstvu finansija u skladu s novim pristupom programskom budžetiranju, te više vremena Ministarstvu finansija za analize finansijskih zahtjeva i konsultacija s budžetskim korisnicima.

**Članom 9.** zakona izmijenjen je član 16., kojim se definira postupak pripreme i sadržaja Dokumenta okvirnog budžeta, odnosno da se isti priprema i na osnovu Strategije razvoja Federacije Bosne i Hercegovine.

**Članom 10.** zakona izmijenjen je član 17., kojim se preciznije definira sadržaj smjernica ekonomske i fiskalne politike za trogodišnji period, na osnovu kojih se zasniva izrada DOB-a.

**Članom 11.** zakona izmijenjen je član 18., kojim se definiraju gornje granice rashoda po programima budžetskih korisnika u okviru DOB-a.

**Članom 12.** zakona izmijenjen je član 19., kojim se uvrštava programska struktura u instrukcije broj 2 koje Ministarstvo finansija dostavlja budžetskim korisnicima u cilju izrade finansijskog zahtjeva.

**Članom 13.** zakona izmijenjen je član 20., kojim se propisuje da finansijski zahtjev sadrži prikaz rashoda i izdataka po programima, odnosno rashode i izdatke razvrstane po budžetskim klasifikacijama, uključujući i programsku klasifikaciju. Također, propisuje se i prikazivanje višegodišnjih kapitalnih ulaganja u okviru finansijskog zahtjeva.

**Članom 14.** zakona u članu 21. u stavu 1. riječ „plana“ zamjenjuje se riječju „zahtjeva“.

**Članom 15.** zakona u članu 23. u stavu 2. zamijenjene su riječi: „finansijskog plana“ s riječima: „finansijskog zahtjeva“.

**Članom 16.** zakona u članu 24. dodaje se novi stav 4., kojim se propisuje način uvrštavanja višegodišnjih kapitalnih ulaganja u godišnji budžet.

**Članom 17.** zakona u članu 25. u stavu 2. mijenja se datum dostavljanja Nacrta budžeta Vladi Federacije Bosne i Hercegovine.

**Članom 18.** zakona mijenja se naslov odjeljka 4.

**Članom 19.** zakona izmijenjen je član 26., kojim se definira sadržaj budžetske dokumentacije, te propisuje da obrazloženje budžeta, između ostalog, sadrži ključne informacije i indikatore učinaka za svaki program.

**Članom 20.** zakona u članu 27. u stavu 3. riječi: „stav 3.“ zamjenjuju se riječima: „stav 2.“, te u stavu 4. riječi: „stav 3.“ zamjenjuju se riječima: „stav 2.“.

**Članom 21.** zakona u članu 29. dodaje se novi stav 4., kojim se propisuje veza programa javnih investicija s DOB-om i budžetom Federacije Bosne i Hercegovine.

**Članom 22.** zakona u članu 30. u stavu 1. izmijenjeni su određeni rokovi u kalendaru Programa javnih investicija Federacije Bosne i Hercegovine kako bi se omogućila predviđena direktna veza s DOB-om i budžetom.

**Članom 23.** zakona izmijenjen je član 32. stav 1. u skladu s izmjenama u članu 15. zakona.

**Članom 24.** zakona u članu 35. u stavu 2. izmijenjeno je tijelo (Vlada umjesto ranije Parlament) koje donosi Odluku o privremenom finansiranju, te je dodan novi stav 6., koji regulira implementaciju višegodišnjih kapitalnih ulaganja u periodu privremenog finansiranja.

**Članom 25.** zakona u članu 46. dodaje se novi stav 7., kojim se propisuje da se budžet izvršava u skladu s programskom strukturom u skladu sa svim budžetskim klasifikacijama, uključujući i programsku.

**Članom 26.** zakona u članu 49. mijenja se stav 2. radi uvođenja kategorije kreditnih sredstava, te usaglašavanja izvršavanja visine uplaćenih, odnosno prenesenih sredstava (pomoći, donacije, kreditna sredstava) koja su doznačena na JRT.

**Članom 27.** zakona u članu 58. mijenja se stav 3., kojim se propisuje mogućnost procedure prijenosa neutrošenih sredstava za odobrena višegodišnja kapitalna ulaganja.

**Članom 28.** Zakona u članu 59. u stav 2. definirana je preraspodjela sredstava između programa.

**Članom 29.** zakona u članu 97. dodana je nova tačka 8. koja propisuje da se programska klasifikacija koristi i u fazi finansijskog izvještavanja, kao i obavezu izvještavanja o učinku.

**Članom 30.** zakona u članu 102. u tački 2. iza riječi: „finansijskog plana“ dodaje se zarez i riječi: „odnosno finansijskog zahtjeva“, te se u tački 4. mijenja datum dostavljanja budžetskih zahtjeva u skladu sa izmjenama u članu 15. zakona.

**Članom 31.** zakona dodati su novi čl. 106a. i 106b., kojima se određuje početak primjene implementacije programskog budžetiranja na nivou Federacije i kantona, s obzirom da se ista neće primjenjivati na nivou gradova i općina, dok odredbe koje se odnose na višegodišnja kapitalna ulaganja shodno primjenjuju kantoni, gradovi i općine.

**Članom 32.** zakona definirano je stupanje na snagu zakona i njegova primjena.

**IV. USKLAĐENOST S PROPISIMA EVROPSKE UNIJE**

Uzimajući u obzir predmet i sadržaj izmjena i dopuna ovog zakona, utvrđeno je da ne postoje odgovarajući izvori prava Evropske unije s kojima je potrebno izvršiti usklađivanje.

**V. FINANSIJSKA SREDSTVA**

Za provođenje ovog zakona neće biti potrebna dodatna finansijska sredstva iz Budžeta Federacije Bosne i Hercegovine.